יו"ר האופוזיציה ביקר את התנהלות ראש הממשלה ביחס לממשלת האחדות הפלסטינית: "נתניהו מדבר והעולם כבר לא מקשיב"
יו"ר האופוזיציה, יצחק (בוז'י) הרצוג, תקף הערב (רביעי) את התנהלותו של ראש הממשלה, בנימין נתניהו, ביחס לממשלת האחדות הפלסטינית. לדבריו של הרצוג, מדיניותו של נתניהו הובילה ל"מפולת מוחלטת של מדיניות החוץ של ישראל".
בהודעה שפורסמה הערב מטעם הרצוג הוא ציין כי נתניהו נכשל בהבנת ההיחלשות של ישראל בזירה הבינלאומית, ו"הכניס את חמאס אל הגדה בדלת הראשית". הוא הוסיף כי "האיש שאומר על עצמו שהוא חזק מול החמאס מתגלה כחזק בעיקר בדיבורים, ומביא לכך שאפילו ארצות הברית מוכנה לעבוד מול ממשלת האחדות הפלסטינית. נתניהו מדבר והעולם כבר לא מקשיב".
הרצוג קרא לנתניהו להציג תוכנית מדינית ברורה לנקוט יוזמה לפני שישראל תאבד את כל תמיכת הקהילה הבינלאומית.
אתמול החריף נתניהו את הטון בנוגע לממשלת האחדות הפלסטינית והחלטת הממשל האמריקאי לשתף עמה פעולה. למרות זאת, הודיעו מדינות וגופים בינלאומיים רבים כי יכירו בממשלה החדשה ויעבדו עמה - בהם האיחוד האירופי, סין, רוסיה, בריטניה, צרפת והאו"ם.
בהצהרה שמסר לסוכנות הידיעות אי-פי, אמר נתניהו כי הוא "מוטרד עמוקות" מהחלטת הממשל האמריקאי. הוא הוסיף כי ארה"ב, וכל מי שמעוניין בשלום, צריכים לדרוש מהנשיא הפלסטיני מחמוד עבאס לפרק את הברית עם חמאס, כיוון שמדובר בארגון טרור. "ארה"ב צריכה להבהיר לעבאס שההסכם שלו עם חמאס פשוט אינו מקובל", מסר.
פקיד ישראלי בכיר ציין כי אחרי שארה״ב הביעה תמיכה בממשלת האחדות והודיעה שתשתף איתה פעולה היה ברור שעוד מדינות רבות יצטרפו ויפרסמו הודעות דומות. ״קשה להבין איך הקהילה הבינלאומית מתעלמת מהצעדים שהנשיא עבאס עשה נגד השלום בשבועות האחרונים״, אמר הפקיד הבכיר. ״הטענה שנשמעת מצד מדינות שונות בעולם שממשלת האחדות הפלסטינית תקדם את השלום היא טענה מוזרה״. הפקיד הבכיר ציין כי חרף עמדת ממשל אובמה, גורמים שונים בקונגרס כבר התבטאו בצורה שונה ודרשו לעצור את הסיוע הכספי האמריקאי לפלסטינים.